b"\n_START_ARTICLE_\nTensioactiu\n_START_PARAGRAPH_\nUn tensioactiu o surfactant \xc3\xa9s una subst\xc3\xa0ncia que influeix, per mitj\xc3\xa0 de la tensi\xc3\xb3 superficial, en la superf\xc3\xadcie de contacte entre dues fases (p. ex., dos l\xc3\xadquids insolubles un a altre). Quan s'utilitzen en la tecnologia dom\xc3\xa8stica es denominen com emulgent sobreemulsionants, \xc3\xa9s a dir, subst\xc3\xa0ncies que permeten d'aconseguir o de mantenir una emulsi\xc3\xb3._NEWLINE_Entre els tensioactius hi ha les subst\xc3\xa0ncies sint\xc3\xa8tiques que s'utilitzen regularment en el rentat, entre les quals s'inclouen productes com detergents per a rentar la roba, per a rentavaixelles, productes per a eliminar la pols de les superf\xc3\xadcies i els xamp\xc3\xbas. Van ser desenvolupats en la primera meitat del segle XX i han despla\xc3\xa7at \xc3\xa0mpliament el sab\xc3\xb3 tradicional._NEWLINE_Aquestes propietats les presenten a conseq\xc3\xbc\xc3\xa8ncia de la seva estructura molecular. Les mol\xc3\xa8cules dels tensioactius tenen un extrem hidr\xc3\xb2fob o hidr\xc3\xb2fug i l'altre hidr\xc3\xb2fil, \xc3\xa9s a dir, soluble en l'aigua. Es diu que s\xc3\xb3n mol\xc3\xa8cules anfif\xc3\xadliques._NEWLINE_En contacte amb l'aigua les mol\xc3\xa8cules individuals s'orienten de tal manera que la part hidr\xc3\xb2fuga sobresurt de la superf\xc3\xadcie de l'aigua encarades amunt o b\xc3\xa9 s'ajunten amb les parts hidr\xc3\xb2fugues d'altres mol\xc3\xa8cules, formant bombolles en qu\xc3\xa8 les parts hidr\xc3\xb2fugues queden a l'interior, i les parts solubles en l'aigua queden a la perif\xc3\xa8ria dissolts en l'esmentada aigua. Aquestes estructures es denominen micel\xc2\xb7les._NEWLINE_Es classifiquen segons el poder de dissociaci\xc3\xb3 del tensioactiu en pres\xc3\xa8ncia d'un electr\xc3\xb2lit i segons les propietats fisicoqu\xc3\xadmiques. Poden ser no i\xc3\xb2nics o i\xc3\xb2nics, els quals, segons la c\xc3\xa0rrega que tingui l'extrem que presenta l'activitat de superf\xc3\xadcie, poden ser ani\xc3\xb2nics, cati\xc3\xb2nics o amf\xc3\xb2ters._NEWLINE_Els i\xc3\xb2nics presenten una forta afinitat per l'aigua a causa de l'atracci\xc3\xb3 electroest\xc3\xa0tica cap als dipols de l'aigua. Per aix\xc3\xb2 poden arrossegar les solucions de cadenes d'hidrocarburs: per exemple, l'\xc3\xa0cid ricinoleic o p\xc3\xa0lmic sense ionitzar \xc3\xa9s pr\xc3\xa0cticament insoluble; en canvi el ricinoleat s\xc3\xb2dic -completament ionitzat- \xc3\xa9s soluble.\n_START_SECTION_\nEl sab\xc3\xb3\n_START_PARAGRAPH_\nEl sab\xc3\xb3 s'obt\xc3\xa9 escalfant un oli o un greix amb un hidr\xc3\xb2xid fort, com la potassa c\xc3\xa0ustica (hidr\xc3\xb2xid de potassi) o la sosa c\xc3\xa0ustica (hidr\xc3\xb2xid de sodi). En la reacci\xc3\xb3 es despr\xc3\xa8n glicerina i aigua._NEWLINE_Hi ha dues menes de sab\xc3\xb3: el sab\xc3\xb3 de tocador i el de rentar. El de tocador s'obt\xc3\xa9 amb hidr\xc3\xb2xid de potassi, cont\xc3\xa9 glicerina, que li confereix suavitat, i \xc3\xa9s tou. El sab\xc3\xb3 de rentar es fa amb sosa o hidr\xc3\xa0xid de sodi i \xc3\xa9s molt m\xc3\xa9s dur. Tanmateix, la duresa dep\xc3\xa8n de la quantitat d'aigua que es deixi al producte final._NEWLINE_Una mol\xc3\xa8cula de sab\xc3\xb3 t\xc3\xa9 un extrem polar o i\xc3\xb2nic i un altre extrem no polar, format per la cadena hidrocarbonada de dotze a divuit \xc3\xa0toms de carboni provinent de l'oli. El grup polar tendeix a fer el sab\xc3\xb3 soluble en l'aigua (hidr\xc3\xb2fil) mentre que la porci\xc3\xb3 no polar (l'hidrocarbur) tendeix a fer-lo soluble en greixos (hidr\xc3\xb2fob o lip\xc3\xb2fil). \xc3\x89s per aix\xc3\xb2 que els emulsiona._NEWLINE_Les subst\xc3\xa0ncies que disminueixen la tensi\xc3\xb3 superficial d'un l\xc3\xadquid o l'acci\xc3\xb3 interfacial entre dos l\xc3\xadquids, s'anomenen agents tensioactius .\n_START_SECTION_\nUsos en adrogueria i cosm\xc3\xa8tica\n_START_PARAGRAPH_\nEls tensioactius ani\xc3\xb2nics s\xc3\xb3n els ingredients principals dels productes d'acci\xc3\xb3 desgreixant: xamp\xc3\xba, sab\xc3\xb3 de mans, gel de dutxa, detergent de rentadora, detergent de rentavaixelles, etc. Els tensioactius cati\xc3\xb2nics se solen utilitzar com a condicionadors: mascara capil\xc2\xb7lar, suavitzant t\xc3\xa8xtil, etc.\n_START_SECTION_\nSurfactant pulmonar\n_START_PARAGRAPH_\nRep aquest nom una subst\xc3\xa0ncia present en els pulmons (espec\xc3\xadficament en els alv\xc3\xa8ols), composta principalment per fosfol\xc3\xadpids, en un 80% (el predominant \xc3\xa9s la dipalmitoilfosfatidilcolina o DPPC), l\xc3\xadpids neutrals (en un 8%) i prote\xc3\xafnes (en un 12%). La funci\xc3\xb3 principal que t\xc3\xa9 \xc3\xa9s reduir la tensi\xc3\xb3 superficial alveolar. La DPPC per si sola ja pot reduir-la, per\xc3\xb2 calen els altres components per facilitar l'adsorci\xc3\xb3 a la superf\xc3\xadcie i augmentar la defensa contra pat\xc3\xb2gens inhalats)._NEWLINE_Aquests compostos, b\xc3\xa9 sigui sintetitzats artificialment o b\xc3\xa9 extrets d'animals, s'administren a nadons prematurs que necessiten assist\xc3\xa8ncia ventilat\xc3\xb2ria."